Autoritățile turce au arestat șase persoane pe care le-au acuzat de spionaj pentru serviciul de informații israelian Mossad, a anunțat vineri agenția de informații a Turciei (MIT).
MIT declarase, marți, că poliția a reținut șapte persoane, inclusiv un detectiv particular, pentru că ar fi vândut informații către Mossad, relatează Mediafax.
Pe de altă parte, MIT a arătat vineri că șase dintre cele șapte persoane au fost arestate, iar una a fost eliberată pe cauțiune. Nu a existat niciun comentariu din partea Israelului, relatează Reuters.
În ianuarie, un tribunal turc a ordonat arestarea a 15 persoane și deportarea altor opt, suspectate că au legături cu Mossad și că au vizat palestinieni care trăiesc în Turcia.
Luna trecută, Turcia a reținut alte șapte persoane suspectate că au vândut informații către Mossad.